作者:許渾
標題:早秋三首
內容:遙夜泛清瑟，西風生翠蘿。殘螢委玉露，早雁拂銀河。高樹曉還密，遠山晴更多。淮南一葉下，自覺老煙波。一葉下前墀，淮南人已悲。蹉跎青漢望，迢遞白雲期。老信相如渴，貧憂曼倩饑。生公與園吏，何處是吾師。薊北雁猶遠，淮南人已悲。殘桃間墮井，新菊亦侵籬。書劍豈相誤，琴尊聊自持。西齋風雨夜，更有詠貧詩。